1999/124/EY: Komission päätös, tehty 3 päivänä helmikuuta 1999, Madeiran alueelle ominaisten maatalouden laatutuotteiden graafisen tunnuksen käyttöedellytysten hyväksymisestä (tiedoksiannettu numerolla K(1999) 219) (Ainoastaan portugalinkielinen teksti on todistusvoimainen)



Virallinen lehti nro L 040 , 13/02/1999 s. 0046 - 0048



KOMISSION PÄÄTÖS, tehty 3 päivänä helmikuuta 1999, Madeiran alueelle ominaisten maatalouden laatutuotteiden graafisen tunnuksen käyttöedellytysten hyväksymisestä (tiedoksiannettu numerolla K(1999) 219) (Ainoastaan portugalinkielinen teksti on todistusvoimainen) (1999/124/EY) EUROOPAN YHTEISÖJEN KOMISSIO, joka ottaa huomioon Euroopan yhteisön perustamissopimuksen, ottaa huomioon tiettyjä maataloustuotteita koskevista erityistoimenpiteistä Azorien ja Madeiran hyväksi 15 päivänä kesäkuuta 1992 annetun neuvoston asetuksen (ETY) N:o 1600/92 (1), sellaisena kuin se on viimeksi muutettuna neuvoston asetuksella (EY) N:o 2348/96 (2), ja erityisesti sen 31 artiklan 3 kohdan, ottaa huomioon erityisen syrjäisiltä alueilta tulevien maatalouden erityisten laatutuotteiden graafisen tunnuksen käyttöön liittyvistä yksityiskohtaisista säännöistä annetun komission asetuksen (EY) N:o 1418/96 (3), sekä katsoo, että asetuksen (ETY) N:o 1600/92 31 artiklan 2 kohdan mukaisesti on luotu graafinen tunnus Azoreille ja Madeiralle ominaisten jalostettujen tai jalostamattomien maatalouden laatutuotteiden tuntemuksen ja kulutuksen parantamiseksi; komissio on julkaissut tämän graafisen tunnuksen ja sen toisintamisedellytykset asetuksessa (EY) N:o 2054/96 (4), neuvoston asetuksen (ETY) N:o 1600/92 31 artiklan 3 kohdan mukaisesti ammatilliset järjestöt antavat ehdotuksensa Azorien ja Madeiran alueille ominaisten maatalouden laatutuotteiden graafisen tunnuksen käytön edellytyksistä, ja kansalliset viranomaiset toimittavat nämä ehdotukset komission hyväksyttäväksi; Portugalin viranomaiset ovat toimittaneet kyseiset käyttöedellytykset, niistä antamansa myönteisen lausunnon sekä soveltamista koskevat yksityiskohtaiset hallinnolliset säännöt, joiden perusteella Madeiran toimivaltaiset viranomaiset ovat päättäneet myöntää oikeuden käyttää graafista tunnusta, ja näiden käyttöedellytysten katsotaan olevan sellaiset, että niiden avulla voidaan saavuttaa graafisen tunnuksen käyttöön ottamisen yhteydessä asetetut tavoiteet; tämän vuoksi nämä käyttöedellytykset olisi hyväksyttävä, ON TEHNYT TÄMÄN PÄÄTÖKSEN: 1 artikla Hyväksytään liitteessä esitetyt, Portugalin viranomaisten toimittamat Madeiran alueelle ominaisten maatalouden laatutuotteiden graafisen tunnuksen käyttöedellytykset. 2 artikla Tämä päätös on osoitettu Portugalin tasavallalle. 3 artikla Tämä päätös julkaistaan Euroopan yhteisöjen virallisessa lehdessä. Tehty Brysselissä 3 päivänä helmikuuta 1999. Komission puolesta Franz FISCHLER Komission jäsen (1) EYVL L 173, 27.6.1992, s. 1 (2) EYVL L 320, 11.12.1996, s. 1 (3) EYVL L 182, 23.7.1996, s. 9 (4) EYVL L 280, 31.10.1996, s. 1 LIITE Ote luonnoksesta Madeiran itsehallintoalueen päätökseksi, joka sisältää Madeiran alueelle ominaisten maatalouden laatutuotteiden graafisen tunnuksen käyttöedellytykset ja soveltamista koskevat yksityiskohtaiset hallinnolliset säännöt. Madeiran itsehallintoalue Aluehallinto Secretaria Regional da Agricultura, Florestas e Pescas "Portaria"-päätöksen luonnos (ote) OSASTO I (Käyttöedellytykset) 1 artikla 1. Neuvoston asetuksen (ETY) N:o 1600/92 31 artiklan mukaisesti luodun graafisen tunnuksen käyttö on rajattu koskemaan ainoastaan Madeiran itsehallintoalueelle erittäin syrjäisenä alueena ominaisia jalostettuja tai jalostamattomia maatalous- ja kalastustuotteita. 2. Jalostamattomien maatalous- ja kalastustuotteiden on oltava peräisin Madeiran itsehallintoalueelta. Madeiran itsehallintoalueelle ominaisten jalostettujen tuotteiden, joiden tärkein erityispiirre on niissä käytetty raaka-aine, on sisällettävä vähintään 90 % tilavuudestaan paikallista alkuperää olevaa kyseistä raaka-ainetta. Sellaisten jalostettujen tuotteiden osalta, joiden tärkein erityispiirre on niiden tuotanto- tai valmistustapa, otetaan huomioon tuotanto- tai valmistustavan erityisluonne. 3. Näillä tuotteilla on oltava erityisominaisuudet, joiden perusteella ne katsotaan Madeiran itsehallintoalueelle ominaisiksi tuotteiksi sekä niiden tuotantoon tai valmistukseen liittyvien edellytysten, menetelmien ja tekniikan että tarjontamuodon ja pakkauksen perusteella. 4. Graafisen tunnuksen käyttö on rajattu koskemaan korkealaatuisia tuotteita. Laatu määritellään viittaamalla yhteisön lainsäädännön säännöksiin tai niiden puuttuessa kansainvälisiin standardeihin. Mikäli ei ole olemassa asiaa koskevia yhteisön säännöksiä tai kansainvälisiä standardeja, vaatimukset määrittelee Secretário Regional da Agricultura, Florestas e Pescas ammatillisten järjestöjen ehdotusten perusteella.